Kommer oor aanvalle op media | Maroela Media
Senior verslaggewer Ziniko kaMhlaba van Newzroom Afrika is vroeër vandag in hegtenis geneem (Foto: Skermskoot)
Die Suid-Afrikaanse Nasionale Redakteursforum (Sanef) het sy teleurstelling te kenne gegee nadat drie verslaggewers van die SAUK in Limpopo geteister en geïntimideer is.
Pimani Baloyi, Mahlatse Phaladi en kameraman Mpho Masela was naby 'n stemlokaal in Tsabeng, in Tzaneen, toe 'n groep inwoners van 'n hostel in die omgewing hulle geteister en geïntimideer het.
Die verslaggewers is beledigings toegesnou en inwoners het geëis dat hulle die omgewing dadelik verlaat omdat die media nie daar welkom is nie.
Baloyi sê Masela, wat die SAUK-voertuig bestuur het, het kalm gebly en die motor stadig deur die skare probeer stuur terwyl die woedende inwoners met hul hande op die motorkap geslaan het.
"Ons het kalm gebly en stadig weggery om 'n konfrontasie te vermy. Ons is nie fisiek beseer nie," het Baloyi gesê.
Sanef het opnuut die belang van openbare steun en begrip van die media se rol in 'n demokrasie benadruk. Die organisasie sê sonder joernaliste wat stories oor die lot van gemeenskappe vertel, sal hul stemme nie gehoor word nie.
An SABC News crew – covering the local government elections – has been accosted by a mob of angry residents at the Talana Hostel in Tzaneen, Limpopo.
— SAfm news (@SAfmnews) November 1, 2021
Sanef het ook sy kommer gelug oor die hardhandige optrede van die polisie wat die Newzroom Afrika-joernalis Ziniko kaMhlaba in Soweto aangekeer het.
Maroela Media het vroeër berig kaMhlaba was by 'n skool toe hy daarvan beskuldig is dat hy ingemeng het met die uitvoering van 'n beampte van die Onafhanklike Verkiesingskommissie (OVK) se pligte.
Hy is aangekeer, maar die Gautengse polisiehoof, Elias Mawela, het kort daarna opdrag gegee dat kaMhlaba vrygelaat word. 'n Polisie-ondersoek na die voorval is ook van stapel gestuur.
Sy Mamabolo, die OVK se hoofkiesbeampte, het gesê die kommissie is ook besig met 'n ondersoek na die verloop van gebeure.
Volgens kaMhlaba het hy probeer om die voorsittende beampte by die stemlokaal te vra om met party-agente en kiesers buite die lokaal te praat, maar sy het geweier om met hom te praat. Sy het hom en die kameraman ook beveel om die lokaal te verlaat.
kaMhlaba het daarna met die Gautengse OVK se mediawoordvoerder gepraat sodat dié kon ingryp, maar die voorsittende beampte wou ook nie met dié amptenaar praat nie. Volgens Sanef wou 'n polisiebeampte op die perseel kaMhlaba nie uitskop nie omdat hy geen wet oortree het nie, waarna die voorsittende beampte die Orlando-polisie ontbied en aangevoer het kaMhlaba ontwrig die verkiesing.
"'n Senior beampte wat haarself as stasiebevelvoerder Kubheka voorgestel het, het gedreig om my in hegtenis te neem as ek nie ophou om met mense te praat oor kwessies soos 'n gebrek aan elektrisiteit wat hulle raak nie.
"Ons was nooit binne die gebou waar stemme uitgebring is nie, maar die voorsittende beampte het oënskynlik aan die beamptes gesê dat ons binne was."
Die verslaggewer se regstreekse uitsending is onderbreek en mense wat die voorvalle op fone afgeneem het, is agternagesit en die fone gevat.
kaMhlaba sê hy en die kollega is nooit in hegtenis geneem nie, maar is geteister, geïntimideer en gedwing om op te hou met hul video-opname. kaMhlaba is eindelik twee uur lank in 'n sel aangehou, waarna beamptes hom ondervra het en hy vrygelaat is sonder dat 'n klag teen hom aanhangig gemaak is.
Sanef sê hy is bekommerd dat voorvalle soos dié steeds plaasvind, ondanks al die opleiding voor die verkiesing oor die regte van die media.
Sbu Ngalwa, voorsitter van Sanef, het die voorval as 'n misbruik van mag deur die polisie bestempel. "Geen joernalis mag in hegtenis geneem of geteister word net omdat hy sy werk doen nie. Joernalistiek is nie 'n misdaad nie."
Gebrek aan behoorlike opvoeding. Alles word op die bullebak-manier gedoen.
Dis onaanvaarbaar dat mense hulle so gedra.
Wat n wettelose land danksy die ANC
Ek dink sommige media organisasies probeer nuus skep en/of hulle gehoor beinvloed om gebeure op sekere maniere te interpreteer. Mense gee uiting aan hulle gevolglike frustrasie op verskillende maniere.